Reunert: Gereed vir die besteding | Netwerk24
Reunert: Gereed vir die besteding
Reunert ondervind druk. Die aandeel verhandel teen 2004 se prysvlakke, maar die mark se prysbepaling van die aandeel is dalk ernstig verkeerd.
Selfs al halveer Reunert sy tussentydse dividend, is sy dividendopbrengskoers 'n dubbelsyfer. Reunert het ondernemings in inligtingkommunikasietegnologie en verdediging, maar wat vir my interessant is, is die ingenieurseenheid, wat onder meer kabels vervaardig en verskaf.
Al die praatjies oor infrastruktuurbesteding is gemik op die konstruksieaandele (die paar wat nog op die JSE oor is) en dié wat aan die sektor verskaf, soos PPC en Afrimat. Ek hou beslis van die beleggingsargument vir dié aandele. Maar 'n groot deel van die infrastruktuurbesteding sal kragverwant wees deur die uitbreiding van Eskom se vermoë, en Reunert sal kabels vir die elektrisiteitsverspreiding kan verskaf.
Daarby sal hy dit met veel kleiner risiko en 'n groter marge doen. Die konstruksiemaatskappye sal altyd kontrakuitvoeringrisiko hê, terwyl Reunert bloot 'n kabelverskaffer sal wees (baie soos Afrimat en PPC met sement).
Die risiko is veel kleiner, want hy word betaal en behaal sy marges, ongeag van hoe dit met die konstruksiewerk gaan.